Document ID: 31997R0467

Uredba Sveta (ES) št. 467/97
z dne 3. marca 1997
o dajatve prosti obravnavi določenih farmacevtskih aktivnih snovi, ki imajo pri Svetovni zdravstveni organizaciji "mednarodno nezaščiteno ime" (INN), in določenih izdelkov, ki se uporabljajo pri proizvodnji gotovih farmacevtskih izdelkov, ter o odpravi dajatve proste obravnave kot farmacevtski izdelki za določene INN substance, ki se prvenstveno ne uporabljajo za farmacevtske namene
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 113 Pogodbe,
ob upoštevanju predloga Komisije,
ker so Skupnost in številne države med urugvajskim krogom pogajanj razpravljale o dajatve prosti obravnavi farmacevtskih izdelkov;
ker so udeleženci teh razprav sklenili, da bi bilo treba poleg izdelkov iz Poglavja 30 harmoniziranega sistema (HS) ter iz oznak HS 2936, 2937, 2939 in 2941, dajatve prosto obravnavo zagotoviti tudi določenim farmacevtskim aktivnim snovem, ki imajo pri Svetovni zdravstveni organizaciji "mednarodno nezaščiteno ime" (INN), kot tudi določenim solem, estrom in hidratom takšnih INN ter določenim izdelkom, ki se uporabljajo pri proizvodnji in predelavi gotovih farmacevtskih izdelkov;
ker so bili rezultati razprav, kot so navedeni v zapisniku razprave, vključeni v tarifne razporede udeležencev in kot priloga dodani Marakeškemu protokolu k sporazumu GATT iz leta 1994;
ker so prav tako sklenili, da se bodo predstavniki članic Svetovne trgovinske organizacije (WTO), ki so stranke zapisnika razprave, srečali pod okriljem Sveta WTO za blagovno menjavo vsaj enkrat na tri leta, da preverijo seznam izdelkov, in sicer z namenom, da soglasno vključijo dodatne farmacevtske izdelke med tiste, za katere ni carine;
ker je bil na prvem takšnem preverjanju sprejet sklep, da bi bilo treba podeliti dajatve prosto obravnavo določenemu številu dodatnih INN in izdelkov, ki se uporabljajo za proizvodnjo in izdelavo gotovih farmacevtskih izdelkov, in da bi bilo treba razširiti seznam določenih predpon in pripon za soli in estre INN;
ker je bilo v okviru pregleda sklenjeno, da je primerno popraviti položaj določenih INN, ki se uporabljajo predvsem v nefarmacevtske namene in ki so bila nenamerno vključena med tista INN, ki so že deležna dajatve proste obravnave,
SPREJEL NASLEDNJO UREDBO:
Člen 1
Skupnost od 1. aprila 1997 prizna dajatve prosto obravnavo tudi INN, naštetim v Prilogi I, ter njihovim solem, estrom in hidratom.
Člen 2
Skupnost od 1. aprila 1997 prizna dajatve prosto obravnavo izdelkom, naštetim v Prilogi II, ki se uporabljajo za proizvodnjo in predelavo gotovih farmacevtskih izdelkov iz Priloge II.
Člen 3
Določene predpone in pripone INN, upravičenih do dajatve proste obravnave, vključujejo od 1. aprila 1997 tudi tiste, ki so naštete v Prilogi III.
Člen 4
Izdelki, našteti v Prilogi IV, skupaj s svojimi solmi, estri in hidrati od 1. aprila 1997 niso več deležni dajatve proste obravnave.
Člen 5
Ta uredba začne veljati dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. marca 1997

Labels: 13
0
3
1